CELEX: C2005/143/26
Language: el
Date: 2005-06-11 00:00:00
Title: Υπόθεση C-127/05: Προσφυγή της Επιτροπής των Ευρωπαϊκών Κοινοτήτων κατά του Ηνωμένου Βασιλείου της Μεγάλης Βρετανίας και της Βόρειας Ιρλανδίας, που ασκήθηκε στις 21 Μαρτίου 2005

11.6.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 143/18
            
         Προσφυγή της Επιτροπής των Ευρωπαϊκών Κοινοτήτων κατά του Ηνωμένου Βασιλείου της Μεγάλης Βρετανίας και της Βόρειας Ιρλανδίας, που ασκήθηκε στις 21 Μαρτίου 2005
   (Υπόθεση C-127/05)
   (2005/C 143/26)
   Γλώσσα διαδικασίας: η αγγλική
   Η Επιτροπή των Ευρωπαϊκών Κοινοτήτων, εκπροσωπούμενη από τους M.-J. Jonczy και N. Yerrell, μέλη της Νομικής της Υπηρεσίας, άσκησε στις 21 Μαρτίου 2005, ενώπιον του Δικαστηρίου των Ευρωπαϊκών Κοινοτήτων, προσφυγή κατά του Ηνωμένου Βασιλείου της Μεγάλης Βρετανίας και της Βόρειας Ιρλανδίας.
   Η Επιτροπή ζητεί από το Δικαστήριο:
   
               1.
            
            
               να αναγνωρίσει ότι το Ηνωμένο Βασίλειο, προβλέποντας ότι το καθήκον των εργοδοτών να εξασφαλίζουν την ασφάλεια και την υγεία των εργαζομένων ως προς όλες τις πτυχές της εργασίας περιορίζεται στο καθήκον τους να πράξουν τούτο «κατά το μέτρο του ευλόγως εφικτού», παρέβη τις υποχρεώσεις που υπέχει από τα άρθρα 5, παράγραφος 1, και 5, παράγραφος 4, της οδηγίας 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία (1),
            
         
               2.
            
            
               να καταδικάσει το Ηνωμένο Βασίλειο της Μεγάλης Βρετανίας και της Βόρειας Ιρλανδίας στα δικαστικά έξοδα.
            
         Ισχυρισμοί και κύρια επιχειρήματα
   Η αιτίαση της Επιτροπής βασίζεται στο άρθρο 2, παράγραφος 1, του Health and Safety at Work Act 1974 (νόμου περί της υγείας και της ασφάλειας στην εργασία του 1974), το οποίο ορίζει ότι αποτελεί καθήκον κάθε εργοδότη να εξασφαλίζει την υγεία, την ασφάλεια και την ευημερία των εργαζομένων κατά την εργασία «κατά το μέτρο του ευλόγως εφικτού». Η Επιτροπή θεωρεί ότι ο περιορισμός αυτός του καθήκοντος των εργοδοτών είναι ασυμβίβαστος προς τα άρθρα 5, παράγραφος 1, και 5, παράγραφος 4, της οδηγίας 89/391/ΕΟΚ (στο εξής: οδηγία).
   Η Επιτροπή ισχυρίζεται τα εξής:
   
               i)
            
            
               Το άρθρο 5, παράγραφος 1, επιβάλλει ευθύνη στον εργοδότη σε σχέση με κάθε περιστατικό επιβλαβές για την υγεία και την ασφάλεια των εργαζομένων του, εκτός αν μπορεί να γίνει επίκληση των εξαιρετικά ειδικών συνθηκών του άρθρου 5, παράγραφος 4.
            
         
               ii)
            
            
               Τούτο επιβεβαιώνεται, μεταξύ άλλων, από το ιστορικό της εκδόσεως της οδηγίας και από τη ρητή απόρριψη της ρήτρας «κατά το μέτρο του ευλόγως εφικτού» εκ μέρους του κοινοτικού νομοθέτη.
            
         
               iii)
            
            
               Αντιθέτως, η νομοθεσία του Ηνωμένου Βασιλείου (όπως την ερμηνεύουν τα εθνικά δικαστήρια) επιτρέπει στον εργοδότη να διαφύγει την ευθύνη αν μπορέσει να αποδείξει ότι η θυσία την οποία συνεπάγεται η λήψη περαιτέρω μέτρων, είτε σε χρήμα, είτε σε χρόνο, είτε σε κόπο, θα ήταν προδήλως δυσανάλογη προς τον κίνδυνο.
            
         
               iv)
            
            
               Τα εθνικά δικαστήρια προφανώς εφαρμόζουν αυτό το «κριτήριο εξισορροπήσεως» σε όλες τις υποθέσεις και όχι μόνο στις εξαιρετικές περιπτώσεις που εμπίπτουν στο άρθρο 5, παράγραφος 4, της οδηγίας.
            
         
               v)
            
            
               Περαιτέρω, η εκτίμηση του τι είναι «ευλόγως εφικτό» επιτρέπει τη συνεκτίμηση του κόστους (από χρηματοοικονομικής απόψεως) για τον εργοδότη, αντιθέτως προς το άρθρο 5, παράγραφος 4, της οδηγίας, ερμηνευόμενο υπό το πρίσμα της 13ης αιτιολογικής σκέψεώς της.
            
         
      (1)  ΕΕ L 183, σ. 1.